<classify> Kipa huyo raia wa Ivory Coast, alisema pamoja na ugeni wake, lakini aligundua timu hizo zina upinzani mkubwa, baada ya kupoteza mchezo wa kwanza, hali ya timu iliharibika tofauti na ilivyokuwa kabla ya mchezo huo na kukawa na maneno mengi ambayo hakuelewa mwisho wake.Matokeo yale yaliharibu utulivu wa timu na wachezaji kwa ujumla, wengine tulikuwa wageni kwenye mchezo ule hatukujua kinachoendelea, lakini ukweli amani ya timu ilipotea na hata katika mechi iliyofuata tulicheza chini ya kiwango na kuanza kupotea kadri tulivyoendelea hadi kufukuzwa kwa kocha Dylan Kerr, alisema Angban.Alisema hali hiyo ilimpa sana mawazo na kumfanya awe na hofu akihofia kufanya vibaya endapo atapewa nafasi ya kucheza na kufungwa dhidi ya timu yoyote. Alisema baada ya kutua kwa kocha wa sasa Jackson Mayanja na kupata ushindi katika mechi saba mfululizo, walionekana kama wamesahau yale na hata kwenye mchezo wa marudiano na Yanga walikuwa na matumaini makubwa ya kushinda, lakini baada ya kufungwa mambo yaliharibika tena.Alisema hali hiyo ilichangia kwa kiasi kikubwa kuwatoa mchezoni na kusababisha wapate matokeo mabaya katika mechi za mwisho, licha ya kwamba walijitahidi kupambana, lakini ari yao wachezaji ilikuwa chini na ndiyo sababu ya kuona wakifanya makosa mengi uwanjani.Kipa huyo alisema angependa hilo liwe somo kubwa kwa timu yao, pia ni vyema uongozi ukatafuta watu wa saikolojia wawepo kwenye timu ambao watakuwa na kazi ya kuwaweka sawa wachezaji hasa inapotokea kipindi kigumu.  <topic>: MICHEZO 